**ELŐTERJESZTÉS**

**Tiszavasvári Város Önkormányzata Képviselő-testületének**

**2018. július 26-án tartandó ülésére**

**Az előterjesztés tárgya**: **Az általános iskola jövőjével kapcsolatos *ismételt* önkormányzati kezdeményezésről**

**Melléklet :**

**Az előterjesztés előadója**: **Sipos Ibolya** **általános helyettesítéssel megbízott alpolgármester**

**Témafelelős**: Erdei Kolett köztisztviselő

**Ügyiratszám:** TPH 12996/2018.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | 4. melléklet 1.30. pont |
| Szociális és Humán Bizottság | 5. melléklet 1.1. pont |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |

Egyéb megjegyzés:

nincs……………………………………………………………………………………………………………………………………………………………………

Tiszavasvári, 2018. július 18.

Erdei Kolett

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 Fax.: 42/275–000 e–mail: tvonkph@tiszavasvari.hu

Témafelelős: Erdei Kolett

**E L Ő T E R J E S Z T É S**

**- a Képviselő-testülethez –**

**Az általános iskola jövőjével kapcsolatos *ismételt* önkormányzati kezdeményezésről**

Tisztelt Képviselő-testület!

A Képviselő-testület*„az általános iskola jövőjével kapcsolatos önkormányzati kezdeményezésről***”** szóló előterjesztést **2018. június 28-i ülésén megtárgyalta**, az előterjesztéssel kapcsolatban **többségi igen hiányában nem hozott döntést**.

Magyarország helyi önkormányzatairól szóló 2011. évi CLXXXIX. törvény 68. § (2) bekezdése alapján „**Amennyiben a képviselő-testület** – határozatképtelenség vagy **határozathozatal hiánya miatt** – **két egymást követő alkalommal ugyanazon ügyben nem hozott döntést,** **a polgármester** a szervezeti és működési szabályzatban meghatározott ügyben – a 42. §-ban meghatározott ügyek kivételével – **döntést hozhat.** A polgármester a döntésről a képviselő-testületet a következő ülésen tájékoztatja.

Tekintettel arra, hogy a témával kapcsolatban továbbra is, folyamatosan érkeznek megkeresések, és merülnek fel kérdések, az előterjesztést **ismét a Képviselő-testület elé terjesztem**, az alábbiak szerint:

Mint korábbi előterjesztésemben utaltam rá, több szülői megkeresés, jelzés érkezett arra vonatkozóan, hogy **a szülőkben aggodalmat kelt az a tény, hogy a Tiszavasvári Általános Iskola Vasvári Pál úti telephelyén már 2. éve nem indul első osztály**, az oda beiratkozó gyerekek is az Ifjúság úti székhely intézményben kezdik meg tanulmányaikat.

Korábban történt több levélváltás a fenntartó és az önkormányzat között információkérés céljával. Ennek során a fenntartó arról tájékoztatta az önkormányzatot, hogy az Egyenlő Bánásmód Hatóság (továbbiakban: EBH) döntésében **felszólította a fenntartót, hogy a szegregált oktatást haladéktalanul szüntesse meg**. Tájékoztatott továbbá arról, hogy az **intézmény átszervezésére nem kerül sor**, **csupán a nemzeti köznevelésről szóló törvény által előírt kötelező osztály- és csoportlétszámokra vonatkozó szabályok betartása történik** a Tiszavasvári Általános Iskolában.

Ezen túlmenően a fenntartó arról is tájékoztatta az önkormányzatot, hogy a **Nyíregyházi Tankerületi Központnak továbbra is célja a törvényi előírások és körülmények figyelembe vételével a Tiszavasvári Általános Iskola Vasvári Pál úti telephelyén a szegregáció fokozatos felszámolása**, szem előtt tartva az egyenlő bánásmód elvéről szóló jogszabály előírásainak betartását, valamint az EBH végzésében és határozatában meghatározott elveket.

Továbbra is úgy gondolom, hogy fenti előzmények **szükségessé teszik** – az intézményfenntartóval együttműködve - **az általános iskolai oktatás jövőjével kapcsolatos egyeztetések lefolytatását** a települést érintően, függetlenül a döntés meghozatalára jogosult hatáskörgyakorló személyétől. **Szükségessé teszik** **a kommunikációt** az érintettekkel, **álláspontom szerint ebben a városvezetésnek, a Képviselő-testületnek, az állampolgároknak részt kell venniük, partnernek kell tekinteni** őket, hisz az ő gyermekeik, és ezáltal városunk jövőjéről is van szó.

Javaslom továbbra is, hogy

1. a **Képviselő-testület kezdeményezze az intézményfenntartónál**, hogy a Tiszavasvári Általános Iskolára vonatkozóan, **a Vasvári Pál úti telephely intézmény jövőjével kapcsolatos álláspontját alakítsa ki, nyilatkozzon arról, hogy milyen konkrét lépéseket tervez, milyen irányú elképzelései vannak a Vasvári Pál úti telephely jövőbeni működtetésére vonatkozóan.**

Ez olyan szempontból is fontos, hogy amennyiben a fenntartó **az intézményben nem általános iskolai oktatás-nevelés tevékenységet, hanem más, alapfeladathoz tartozó tevékenység végzését tervezi**, változtat eddigi profilján, az **igényel e tulajdonosi hozzájárulást**. Erre az előző testületi ülésen a fenntartó képviselője tett utalást.

**2. Javaslom, hogy kérje a fenntartó azzal kapcsolatos álláspontjának megfogalmazását, hogy miben és hogyan tudna együttműködni, hozzájárulni Tiszavasváriban alapítványi/egyházi iskola alapításához, annak érdekében, hogy ne induljon el további, tömegesebb elvándorlás az iskolai oktatás területén, veszélyeztetve akár az itteni pedagógusok munkalehetőségeit is.**

Amennyiben a **Nyíregyházi Tankerületi Központ részéről nemleges válasz érkezik,** javaslom, hogy az **önkormányzat önállóan is tegyen lépéseket fenti tervek kidolgozása érdekében.**

Mint az előző testületi ülésen, itt is **szeretném hangsúlyozni**, hogy **jelen kezdeményezésnek nem célja az**, **hogy** az **általános iskola szakmai munkáját vagy annak minőségét megkérdőjelezze.**

**Célja viszont az, hogy kezdeményezzen** egy **együttgondolkodást, együttműködést** minden **témában érintett, érdekelt fél,** valamint a **szakemberek között.**

Kérem a Képviselő-testületet, hogy szíveskedjen az előterjesztést megtárgyalni.

Tiszavasvári, 2018. július 18.

**Sipos Ibolya**

**általános helyettesítéssel megbízott**

**alpolgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**képviselő-testületének**

**…./2018. (…….) Kt. sz.**

**határozata**

**Az általános iskola jövőjével kapcsolatos *ismételt* önkormányzati kezdeményezésről**

Tiszavasvári Város Önkormányzata Képviselő-testülete „**Az általános iskola jövőjével kapcsolatos *ismételt* önkormányzati kezdeményezésről**”szóló előterjesztést megtárgyalta, és a következő döntést hozza:

1. 1 **Kezdeményezi** a Nyíregyházi Tankerületi Központnál, hogy a Tiszavasvári Általános Iskolára vonatkozóan, **az általános iskolai oktatás jövőjével kapcsolatos álláspontját alakítsa ki**, **nyilatkozzon arról, hogy milyen konkrét lépéseket tervez, milyen irányú elképzelései vannak** a **Vasvári Pál úti telephely** jövőbeni működtetésére vonatkozóan.

1.2 **Kezdeményezi** aNyíregyházi Tankerületi Központnál, hogy fogalmazza meg **azzal kapcsolatos álláspontját, hogy miben és hogyan tudna együttműködni, hozzájárulni Tiszavasváriban alapítványi/egyházi iskola alapításához, annak érdekében,** hogy ne induljon el további, tömegesebb elvándorlás az iskolai oktatás területén, veszélyeztetve akár az itteni pedagógusok munkalehetőségeit is.

2. Felkéri a polgármestert, hogy jelen **határozatot küldje meg** a Nyíregyházi Tankerületi Központjának igazgatóját, és a Tiszavasvári Általános Iskola vezetőjét.

3. Felkéri a polgármestert, hogy az **intézményfenntartó álláspontjáról haladéktalanul tájékoztassa a Képviselő-testületet**.

**Határidő:** haladéktalanul  **Felelős:** **Sipos Ibolya** általános helyettesítéssel megbízott alpolgármester